Pavlova druga poslanica Korinćanima (Šarić)/Glava 9.
1 O milostinji, koja se kupi za svete, suvišno je da vam pišem. 

2 Jer poznajem vašu dobru volju, za koju se s vama ponosim kod Makedonaca, da je i Ahaja spremna od lanjske godine, i vaša je revnost potaknula mnoge. 

3 A braću poslah, da hvala naša vama ne bude prazna u ovoj stvari, nego da budete spremni, kao što sam govorio; 

4 Da se, ako dođu sa mnom Makedonci i nađu vas nespremne, ne osramotimo mi, da ne kažemo vi, u toj stvari. 

5 Smatrao sam dakle potrebnim umoliti braću, da prije idu k vama i da priprave obećani blagoslov, da taj stoji gotov, i to kao blagoslov, a ne kao lakomstvo 

6 A ovo velim: Tko oskudno sije, oskudno će i žeti; a tko u blagoslovima sije, u blagoslovima će i žeti. 

7 Svaki, kako je odlučio u srcu, a ne sa žalošću ili od nevolje, jer Bog ljubi vesela darovatelja. 

8 A Bog može učiniti, da je među vama izobilna, svaka milost, da u svemu svagda svega dovoljno imajući izobilujete za svako dobro djelo; 

9 Kao što je pisano: "Prosu, dade siromasima, pravda njegova ostaje dovijeka." 

10 A koji daje sjeme sijaču, dat će i kruh za jelo i umnožit će sjeme vaše i dat će da uzrastu plodovi pravde vaše, 

11 Da se u svemu obogatite za svaku darežljivost, koja po nama čini hvalu Bogu! 

12 Jer vršenje ove milostinje ne podmiruje samo oskudicu svetih, nego donosi i obilat plod po mnogim hvalama u Gospodinu. 

13 Kad zbog ove prokušane službe ljubavi oni slave Boga za vaše pokorno priznaje evanđelja Kristova i za darežljivost, kojom dijelite njima i svima. 

14 I u svojoj molitvi za vas kad čeznu za vama zbog preobilate milosti Božje u vama. 

15 Hvala Bogu na njegovu neiskazanom daru! 

Pavlova druga poslanica Korinćanima (Šarić)